text:
Vorarlberg
Il Vorarlberg al è il stât federât austriac (tod. Bundesland) che al si cjate plui a Jevât. La so capitâl (tod. Landeshauptstadt) e je Bregenz (26.700 ab. ce.). Al confine a Jevât cun il Tirol, a sud cun la Svuizare (Cjanton Grisons e Cjanton St. Gallen), a Bonât cun il Liechtenstein e a nord cun la Gjermanie (Baviere).
GjeografieModifiche
Il Vorarlberg al à un grum di monts; la plui alte e je la Piz Buin (3312 m).
StorieModifiche
- 500 p. di C. - Il teritori dal Vorarlberg al è abitât dai Brigians, une tribù celtiche.
- 15 – I romans a invadin la regjon.
- 260 – I Alemans a tachin a fâ incursions sul teritori; par il 450 a si son insediâts definitivamentri.
- XIII secul – I conts di Monfort a son i signôrs di Bregenz, Bludenz e Feldkirch.
- XIV secul-XV secul – I Asburcs a deventin pôc par volte i parons dale regjon.
- 1806-1814 – Par alcuns agns sot la Baviere.
- 1919 – Daspò la proclamazion dale Republiche de Austrie, il Vorarlberg al vote par decidi une eventuâl anesion ae Svuizare: l'80% dale popolazion al vote sì, ma il parlament svuizar nol vul comprometi i ecuilibris tra lenghis e religjons tal stât cun le anesion di un cjanton di lenghe todescje e catolic; la regjon e finis cun il restâ cun le Austrie.
- 1938-1945 – Daspò la anesion ae Gjermanie naziste il Vorarlberg al ven inserit tal distret Tirol-Vorarlberg.
- Tal 1999 e tal 2005 fuartis aluvions a an causât une vore di dans intal stât.
EconomieModifiche
Il Vorarlberg al è un dai stâts federai dale Austrie plui svilupâts dal pont di viste dal setôr industriâl: un grum di innomenâts stabiliments industriai a si cjatin aì. Il plui di chescj stabiliments a si ocupe tal cjamp dale mecaniche di precision e dale eletroniche. Une vore important al è ancje il turisim (localitâts innomenadis a son la val Montafon, la Kleinwalsertal e il Bregenzerwald).
Organizazion aministrativeModifiche
Il Vorarlberg al è dividût in 4 distrets (tod. Bezirke):
Situazion politicheModifiche
Dal 1997 il governadôr (tod. Landeshauptmann) dal Tirol al è Herbert Sausgruber, dal ÖVP (Österreichische Volkspartei, voltât “Partît popolar austriac”).
DialetsModifiche
Tal Vorarlberg e ven favelade une varietât alemaniche, che e je influenzade dalis varietâts dai paîs confinants.


c: text/html

text:
In chest numar o fevelìn di cemût che il Covid-19 al à condizionât in Austrie chê che e je gjeneralmentri definide, in maniere purtrop masse banâl, tant che la profession plui viere dal mont. Diferent che in Italie, in Austrie chest mistîr al è ricognossût e normât, e duncje i proviodiments dal guvier a àn interessât ancje chest setôr. L’argoment al è un pôc intrigôs, ma o ‘nt fevelìn par vie che l’implant viert di pueste cualchi an indaûr a pene di là dal confin, al cjape zornade cuasi dal dut cui clients dal Nord Est de Italie. Si che duncje, il lockdown tacât li di lôr ai 16 di Març, al à obleât la direzion a mandâ su la strade – si fâs par mût di dî, ben clâr! – lis sôs colaboradoris (culì o fevelìn al feminin parcè che la prostituzion e tocje pe plui part lis feminis, ma dut câs no in maniere esclusive).
◆ Duncje, tacant di chê zornade, cheste profession e je stade di fat improibide in dute la Austrie, e si trate di un afâr avonde penç, se si pense che dome a Viene a lavorin 3.500 prostitudis e i locâi interessâts a son 350; e che in dute la Austrie a son sù par jù 8.000. A son dutis iscritis aes cjamaris di cumierç locâls tant che libaris professionistis, e in cheste dificoltât – viodût il lôr mistîr particolâr – a son stadis fra lis categoriis che plui a àn patît. Ancje lôr a àn dut câs podût zovâsi dal jutori economic che il guvier al à inviât pe emergjence.
◆ Però, tal moment che altris setôrs a àn scomençât a movisi, al è stât clâr che chest al sedi stât un dai plui disvantazâts, cu la pôre di no podê tornâ a tacâ fin al Autun. Lis consecuencis si puedin imagjinâ cun facilitât e si stimin centenârs di rapuarts clandestins a paiament ogni dì dome a Viene. Ancje chest – e no dome la diminuzion dai infets – al à sburtât il guvier a molâ la brene.
E cussì, dai 8 di Jugn a àn tornât a tacâ in dute la Austrie lis visitis medichis obligatoriis pal setôr, cence contâ des regjistrazions aes cjamaris di cumierç e ai comissariâts di polizie, voris che si scuegnin fâ par vê un tessarin di ricognossiment. Une part des visitis medichis e va tornade a fâ ogni sîs setemanis, intant che ogni dodis si scuen fâ un prelêf di sanc par escludi infets di sifilide o HIV, e chest al vâl ancje cuant che no je la pandemie. Dome in chest mût si pues vê un timbri sul tessarin, par podê lavorâ in regule.
◆ Lis consecuencis de pandemie no son stadis di pôc par chestis personis, se o tignìn cont che tantis di lôr a son forestis, massime dal Est european, e che si son cjatadis cence un puest, e cence mieçs, par passâ cheste dade di timp. Une vore di lôr a vivin par solit intai bordei – là che tantis a àn ancje la residence uficiâl – e, par chel, chês che no son rivadis a tornâ intai lôr paîs a son stadis obleadis a sierâsi intes lôr stanziis, taponant ducj i lusôrs tant che in timp di vuere, par fâ viodi che i locâi a jerin sierâts.
◆ Par ce che al tocje lis regulis di rispietâ, ancje li si scomence de misurazion de temperadure al ingrès, e po dopo a àn fissât altris normis par cirî di garantî une situazion che e sedi il plui pussibil sigure pe salût des personis coinvolzudis. Par rispiet dai plui piçui, no contìn di ducj i repeçs che a àn cjatât fûr par tignî lis distancis di sigurece. Par chest o lassìn puest ae imagjinazion di ognun di voaltris. ❚
Ancje lis lûs rossis a tornin a impiâsi dopo de cuaranteneBarbara Cinausero
In chest numar o fevelìn di cemût che il Covid-19 al à condizionât in Austrie chê che e je gjeneralmentri definide, in maniere purtrop masse banâl, tant che la profession plui viere dal mont. Diferent che in Italie, in Austrie chest mistîr al è ricognossût e normât, e duncje i proviodiments dal guvier a àn interessât ancje chest setôr. L’argoment al è un pôc intrigôs, ma o ‘nt fevelìn par vie che l’implant viert di pueste cualchi an indaûr a pene di là dal confin, al cjape zornade cuasi dal dut cui clients dal Nord Est de Italie. Si che duncje, il lockdown tacât li di lôr ai 16 di Març, al à obleât la direzion a mandâ su la strade – si fâs par mût di dî, ben clâr! – lis sôs colaboradoris (culì o fevelìn al feminin parcè che la prostituzion e tocje pe plui part lis feminis, ma dut câs no in maniere esclusive).

robotstxt: allowed

filter: keep


text:
Chest an o vin volût vierzi une gnove rubriche par presentâ dutis chês realtâts archeologjichis dal Friûl che, magari cussì no, a son mancul cognossudis ma no par chest mancul impuartantis. Par fâ chest o vin domandât la colaborazion de Societât Furlane di Archeologjie che dal 1989 si impegne cetant su dut il teritori par valorizâ e promovi il nestri patrimoni culturâl.
Lis ultimis dal sgjâf
di Atimis
Al inizi dal an o vevin vierte cheste rubriche su la archeologjie fevelant propit dai cjistiei di Atimis, une zone de pedemontane siore di olmis dal passât, in particolâr cui Cijstiei Superiôr e Inferiôr (che o podês tornâ a lei achì: www.lapatriedalfriul.com, numar di Zenâr/Fevrâr 2013).
La Societât Furlane di Archeologjie e à inviât une gnove campagne di sgjâfs dai 29 di Lui fint ai 13 di Avost propit tal Cjistiel Superiôr, cussì o vin sintût l’archeolic Giovanni Filippo Rosset (colaboradôr de rubriche) par fânus contâ lis ultimis dopo dai lavôrs.
I intervents si son concentrâts tes stanziis C e D cu la asportazion di teren lant daûr dai strâts che ben a planc a vignevin fûr, assegnant a ogni repert la sô epoche. Inte stanzie C al è stât metût in lûs un paviment fat cuntun batût di malte taponât di materiâi vignûts jù daspò di une distruzion, un miscliçot di malte, “cocciopesto” e tocs di ceramiche grese, plui altris mancul comuns come maioliche arcaiche che si pues datâle tor il XIII e il XIV secul.
Intai agns passâts il sgjâf al jere za rivât intun nivel di teren steril inte stanzie D (o ben dulà che no si varès plui cjatât nuie), invezit chest an si è concentrât il lavôr intai puescj dulà che il dipuesit archeologjic al jere inmò intat e ben conservât. Di un strât une vore penç formât cun scarics di pieris, prontât par bonificâ e eliminâ il dislivel dal teren naturâl, a son vignûts fûr une schirie di tocs di ceramiche grese di vâs, cjadins e altris contignidôrs par cuei e par conservâ il mangjâ; vanzums pe plui part costituîts di vues di cjavris, suins e bovins, a testemoneance dal fat che i abitants dal cjistiel a seguivin une diete une vore siore di cjar, sedi che a fossin stâts siors o puars, nobii o militârs, artigjans o servidôrs.
A son stadis cjatadis dôs monedis inmò di studiâ; une vore di ogjets di fier come clauts di variis misuris e piçui imprescj, scarts di fier, vâl a dî che e jere une discrete ativitât artesanâl.
La ceramiche, element util pe datazion, nus dîs che cheste stanzie e pues jessi datade tra il XII e il XIII secul.
Altris elements impuartants che a son vignûts fûr a son doi tocs di contignidôrs di veri di buine fature, inmò in cors di studi, che a son testemoneance di une cierte bondance tra i abitants dal cjistiel: un toc al è un cuel di butilie colôr ambre e chel altri un ôr di plat di colôr vert.
Al sgjâf a àn partecipât i socis de Societât Furlane di Archeologjie e cualchi membri dal Grup Archeologjic Torinês. ❚
Venusia Dominici e Giovanni Filippo Rosset
CJAMINANT TE STORIE. Lis ultimis dal sgjâf di Atimis............
Chest an o vin volût vierzi une gnove rubriche par presentâ dutis chês realtâts archeologjichis dal Friûl che, magari cussì no, a son mancul cognossudis ma no par chest mancul impuartantis. Par fâ chest o vin domandât la colaborazion de Societât Furlane di Archeologjie che dal 1989 si impegne cetant su dut il teritori par valorizâ e promovi il nestri patrimoni culturâl.


text:
Gurize e je la capitâl dal Friûl di Soreli jevât, documentade fin dal 1001 cuant che l’imperadôr gjermanic,
Oton III, le à donade al patriarcje di Aquilee.
Une citât antighe, duncje, che e fâs part ad implen de comunitât plui largje dai comuns de regjon dulà che si fevele il furlan.
La impuartance di Gurize pe identitât furlane e je documentade di secui.
Ae fin dal 1700, il protomiedi gurizan, Antonio Musnig,
al meteve in evidence cemût che i citadins di Gurize
a fasessin ûs di trê fevelis: sloven, todesc e furlan.
E a Gurize, intal 1829 (190 agns indaûr), al è nassût Graziadio Isaia Ascoli, il glotolic talian plui famôs. Dopo, intal 1919 (100 agns indaûr) e je stade costituide propit achì la Societât Filologjiche Furlane.
Ascoli al è cressût intun ambient poliglot dulà che, dongje dal furlan e dal talian, si fevelave ancje il sloven e il todesc. Al à cognossût, tra chei altris, l’abât udinês Jacopo Pirona (l’autôr dal prin Vocabolari furlan), e a chel i à dedicât il so prin saç di argoment linguistic.
Trasferît a Milan, intal 1873
al à fondât la riviste dal Archivio Glottologico Italiano e tal prin numar al à publicât i “Saggi ladini”, là che, pe prime volte, a vegnin delineadis la identitât e la specificitât de lenghe furlane e di chês altris fevelis ladinis. Al è stât un tra i prins studiôs a ricognossi il valôr formatîf dal plurilinguisim, soredut intun teritori tant che il Friûl, che di simpri al è une crosere di popui, di lenghis e di culturis. Un valôr che, ancjemò vuê, la Fieste de Patrie dal Friûl e vûl celebrâ. ❚
par cure de redazion
Gurize, capitâl dal Friûl di Soreli jevât fin dal 1001............
Gurize e je la capitâl dal Friûl di Soreli jevât, documentade fin dal 1001 cuant che l’imperadôr gjermanic,


text:
EDITORIÂL – La int e je strache dai partîts, ma scombatìn la malfidence / VIERTIDURE – Tra lis tendis cui predis / VIERTIDURE. La vôs di In uaite / VIERTIDURE. Union Popolâr Furlane / DI BESSÔI – TERITORI. Par un reâl disvilup sostenibil, prin che al sedi masse tart / TERITORI. La Rêt come “gnove Vicinie” / POLITICHE. Scjassade te Lega Nord / RICUART. Cungjò dotôr Sergio Cadorini / IL SIVILOT. Chei che a vuelin dividi il Friûl / FRIÛL FUR DAL FRIÛL. Cu lis mans, cul cûr e cul cjâf / SCUELE. Marilenghe materie curicolâr? Sì, ma si à di fâ di plui / TV FRIÛL E CJANÇONS. La isule dai furlans / GLESIE FURLANE – IL FERÂL. I dîs de memorie / FIESTE DAL FRIÛL. Preiere dai 3 di Avrîl / MEDITANTLIS TAL SO CÛR. Ploie e comozion / GRIGNEI DI STORIE. Une culture cressude modon su modon / INTERNAZIONÂL. Letare a Tenzin Gyatso, XIV Dalai Lama / FRIÛL EUROPE. Une date simbul / LADINIE. La informazion stampade / SLOVENIE. Cost de benzine, un probleme ancje di là dal clap / AUSTRIE. La glesie catoliche e comemore i slovens parâts fûr de Carinzie / FURLANS, DIGJITAIT FURLAN. Un portâl pe nestre Bibie / ART-Â. Ce fâ di Vile Manin? / TELEVISION. La tô lenghe, la tô tiere / Domandait “La fabriche dai predis” / MUSICHE. Festival de cjançon furlane / MUSICHE. Kistalè / CJARGNE. La dipendence des machinutis / CJARGNE VIVE. Sul fîl tra inovazion e tradizion / CUSINE. Fedêl ae linie… ma la “linie” parcè? / LA FABRICHE DAI… LIBRIS. “Fasiti predi e rangjiti” 37 agns dopo / Renato Jacumin, Bassilla, Udin, 1979 / Friûl tradît / CONTECURTE. Conte di peraulis muartis 3 / RIFLESSION – 4. Identitât e universalitât inte Bibie / BIBIE. Di Diu e di un popul / MUSEUS. Tiere Motus, no un museu ma une mostre permanente /
*** I articui a son disponibii fracant sul titul. Buine leture.
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text: Il Moviment Civic Culturâl Alpin-Adriatic dal Fogolâr Civic, fradaie che e promôf un sens storic di popul, direzude dal prof. Alberto Travain e ative in Friûl za di un cuart di secul, ai 13 di Zenâr 2015 al à mandât fûr une note cun chê di pandi la sperance che Pape Checo, prest in visite tes Filipins, al vedi ben di ricuardâ che in chês isulis, daûr di studis e memoriis dal lûc, al pararès che la prime Sante Messe le vedi dite tal 1324 a Bolinao un frari furlan scjampât di une burascje cu la çurme di marinârs arabics dal so barcjon che a levin in Cine. Al veve non “Frater Odoricus de Foro Iulii” ven a stâi Fra Durì dal Friûl o di Pordenon, missionari che tes Filipinis al varès batiade ancje propit la piçule e lezendarie principesse Urduja, deventade po campion di popul dal puest, e al veve vût sapulture a Udin intune arcje di marmul bielone che lu rafigure che al ten dôs bandieris par simbul di Orient e Ocident. Ve mo un contribût, un riclam culturâl, un mes antigon e atuâl dut intun, di podê interpretâlu in diviersis manieris ancje sigûr sul plan secolâr, che al ven dal piçul Friûl, cjantonut di Italie e stât simpri cûr internazionâl dal Continent Vieri.


text: Lunis ai 22 di Setembar 2014, li di Palaç Flori, te Universitât de capitâl storiche dal Friûl, il Club UNESCO di Udin, sot direzion de prof.e Renata Capria D’Aronco, par celebrâ la Zornade Internazionâl de Pâs, al à invidât il dean dal Moviment Civic Culturâl Alpin-Adriatic dal Fogolâr Civic e dal Circul Universitari Furlan de Academie dal Friûl, prof. Alberto Travain, a fâ une conference in lenghe furlane dal titul “Il simbul de place tal spirt di pâs e vierzidure al mont de tradizion furlane dal incuintri des diferencis”. Travain in particolâr al è tornât fûr cu la liende medievâl de fondazion di une furlanetât crosere e trassunt di lenghis e popui de Europe, imbastide ator di chel “forum”, di chel marcjât, internazionâl, riferît e intitulât a Iulius Caesar, che il so monument cividin – regâl dal ditatôr talian Mussolini, metût tal 1935 devant dal municipi di Cividât par rapresentâ la latinitât cuintri de stimade barbaritât vicinante dai Sclâfs e dai Mucs – a son passe dîs agns che il Fogolâr Civic e la Academie dal Friûl a matein par disbatiâlu e tornâ a batiâlu come cu va, par rionzi chê liende locâl di Caesar cul so mes storic di europeistiche centralitât e no di sieradure nazionalistiche. Lis laudis vignudis dal public a àn somierzudis lis isoladis protestis di cui che al à dit che nol jere just, une discriminazion di nature etniche, doprâ il furlan intun incuintri public, ma Travain ur à fat ben front, ribatint su la brucje che doprâ chê lenghe al è ametût de leç e no si à di intindilu, in pont di culture, par une maniere di comunicâ sôl che tra natîfs ma sociâl di dut il teritori che chel lengaç al è espression storiche de sô vicende. “Cui che al vîf in Friûl nol scuen fevelâ par furlan ma nol pues proibî al prossim di fâlu in ogni ocasion de vite sociâl e culturâl” al à dit il prof. Travain. “Siamo in Italia!” i àn sbarât cuintri. “Culì la Italie si clame Friûl o pûr no si clame!” e je stade la rispueste dal relatôr: “no si pues invocâ il Stât nazionâl par tibiâ lis identitâts locâls. Al vûl dî discreditâlu!”. Coment amâr chel dal professôr: “Zire e volte dîs agns indaûr mi soi ritirât dal cjamp, de prime linie, di une bataie o resistence linguistiche ce maniere che si vûl clamâle, che no jeri nancje calcolât sul front di promozion de lenghe furlane, promozion fate istituzionâl, ‘governative’ e pôc disponibile a scoltâ idealiscj e volontaris di chei pardavêr, di une cierte fate, in particolâr chei no imberdeâts par dret o ledrôs cun teolighis e fuarcis politichis o congreghis di chês in grant. Mi soi gjavât fûr pensant che il gno impegn nol fos no plui util e che dute chê furlanarie ufiziâl e bastàs dal sigûr aromai par difindi e puartâ indevant une lenghe cenglade a stret di une mondializazion salvadie e di un spirt nazionalistic talian carampan, cul rionzii o vuadagnâi un spazi vitâl te societât. Passâts dîs agns, se ancjemò, a Udin, intune sale di conferencis, a fevelâ par furlan si cjatisi contestâts, salacor al vûl dî che o ai vût tuart”.


text:
Sessualitât umane
La sessualitât umane e je un aspiet fondamentâl dal compuartament dal jessi uman che cjape dentri chei compuartaments (riprodutîfs ma ancje sociâls) che si son svilupâts in relazion a lis diferencis di ses. Jê e si pues studiâ da une vore di ponts di viste: fisiologic, psicologjic, sociâl, culturâl, politic, e spirituâl o religjôs. Ancje la filosofie, particularmentri l'etiche e la teologjie, si ocupe di chest teme. La sessualitât e varie jenfri lis culturis e lis regjons dal mont, e e je mudade di continui tal cors de storie.


text:
… Palme
Profitant di une zornade bielissime cun il soreli e cence aiarin, cuasi un miracul tante aiar e jere stade intai dîs passâts, o vin podût cori la 11^ Mieze Maratone di Palme tant che la buere. Prime a jerin lâts vie i ciclons e daspò tor lis 09H49′ o sin partîts nô cun i patins a rodelis. Chei plui fuarts, alì de piçule rive sù fûr de puarte Cividât, nus vevin za passât ducj e no ur vin plui viodûts ma subite dopo o jerin nô cun un biel trenin. Pe strade cuant o vin cjatât Silvie Furlan nus à cjapât une grande emozion, tant che nus à vignût spontani di saludâle, viodintle cori cuintri de sô malatie e cun dut a chel rivant a fâ il percors, compagnade da un altri coridôr, in 5H. Un biel esempli di cemût l’amôr pe vite e pe libertât a vegnin prime di dut. Dilunc lis stradis a jerin cetancj puescj indulà fermâsi a bevi aghe o te cjalt o ancje cjapâ sù spics di limon o naranç, o vin ancje cjatât tante int che nus sburtave berlant “dai, dai!”, “bravi, bravi !”. Cuant che o sin rivâts in place Grande a Palme e jerin lis 10H52′, rivant a finîle cuntune medie orarie di 20 km/h, ma par chest o vin di ringraciâ soredut zio Cuneo che, miôr di un locomotôr, al à tirât dute la corse. Graciis barbe !
Po dopo, cjatantsi ducj intune in place Grande, o vin podût gjoldi dal soreli sentâts a bevi e a contâsi alc.
Mandi a ducj !
Look at… the movie: 11^ Mezza Maratona della Città di Palmanova (UD) 2013
😎


text:
Probabilmentri il ‘film dal an’ dal cine sart al è ‘Sonetaula’, del regjist di Dorgali (NU) Stalvatore Mereu, za autôr dal pluripremiât ‘Ballo a tre passi’ e di divers curts. ‘Sonu de tàula’ in sart al vûl dî leteralmentri ‘sun di taule (bree)’, ven a stâi il rumôr dai vues dal sclagn protagonist, interpretât di Francesco Falchetto. La storie si ispire al romanzi omonim di Giuseppe Fiori e e conte la vicende di un zovin che al è restât cence la vuide de famee par vie di une injustizie patide dal pari, e dal so reclutament cuasi inevitabil tal zîr di cualchi fûrleç che al vîf tes fratis, daûr des leçs dai bandîts de Barbagia dai agns ’40. La modernitât e je su la puarte ma lis leçs di chê comunitât a son ancjemò regoladis di codiçs antîcs, impermeabils a cualsisedi novitât. Il zovin si cjatarà inviscjât, inciert tra il rispiet di chês leçs antighis e la voie di une vite normâl dongje de fantate che lui al ame. Sul fonts e je une Sardegne salvadie e ancestrâl, i protagoniscj a son pal plui atôrs no professioniscj cun musis duris e espressivis; si esprimin te lôr lenghe, in sart, cun sottitui e cence colone sonore, par un timp plui lunc dai 90 minûts canonics. Sieltis coragjosis, ripaiadis di diviers premis internazionâi, ancje se di mancul rispiet a ‘Ballo a tre passi’ (viôt articul dongje, ndr). L’atrat di une tiere mitiche e lis leçs de ‘balentia’ a son ancjemò in stât di inmagâ, salacor plui tal Continent o tal forest che in Sardegne.
Ivo Murgia
SPECIÂL. Sonetaula, il cine dal an............
Probabilmentri il ‘film dal an’ dal cine sart al è ‘Sonetaula’, del regjist di Dorgali (NU) Stalvatore Mereu, za autôr dal pluripremiât ‘Ballo a tre passi’ e di divers curts. ‘Sonu de tàula’ in sart al vûl dî leteralmentri ‘sun di taule (bree)’, ven a stâi il rumôr dai vues dal sclagn protagonist, interpretât di Francesco Falchetto. La storie si ispire al romanzi omonim di Giuseppe Fiori e e conte la vicende di un zovin che al è restât cence la vuide de famee par vie di une injustizie patide dal pari, e dal so reclutament cuasi inevitabil tal zîr di cualchi fûrleç che al vîf tes fratis, daûr des leçs dai bandîts de Barbagia dai agns ’40. La modernitât e je su la puarte ma lis leçs di chê comunitât a son ancjemò regoladis di codiçs antîcs, impermeabils a cualsisedi novitât. Il zovin si cjatarà inviscjât, inciert tra il rispiet di chês leçs antighis e la voie di une vite normâl dongje de fantate che lui al ame. Sul fonts e je une Sardegne salvadie e ancestrâl, i protagoniscj a son pal plui atôrs no professioniscj cun musis duris e espressivis; si esprimin te lôr lenghe, in sart, cun sottitui e cence colone sonore, par un timp plui lunc dai 90 minûts canonics. Sieltis coragjosis, ripaiadis di diviers premis internazionâi, ancje se di mancul rispiet a ‘Ballo a tre passi’ (viôt articul dongje, ndr). L’atrat di une tiere mitiche e lis leçs de ‘balentia’ a son ancjemò in stât di inmagâ, salacor plui tal Continent o tal forest che in Sardegne.


text:
LIS VORIS…
Sul vieri di lune
• Si semenin, tal viert: latuiis, spinaze, ardielut.
• Si traplantin: blede di cuestis, cevole, fenoli.
• Si sblancjin: cardi, fenoli, puar, lidric, indivie, scarole.
• Si disloze la sparghere dal sparc blanc.
• Si colte in prevision des prossim seminis.
Sul zovin di lune
• Si dividin i bârs e si moltiplichin lis plantis aromatichis e oficinâls.
• Si traplante la salvie.
• Si gjavin des jechis i pâi di poie, i têi di protezion cuintri lis jerbatis e i têi di cuviertidure.
… E CHEL DI METI TAL SAC
Si cjapin sù:
jerbe rave, basili, cardi, carote, cauliflôr, verze brocul, verze, caulirave, verzutis di Brussel, verze capûs, fasûl e vuaìne, indivie, fenoli, latuiis, puar, lidrics (ancje il Canarin e la Rose di Gurize), râf (ancje chel di Verzegnis), rati, selino di cuestis, spinaze, coce.
Intal broili si cjapin sù:
cachis
cjastinis
fîcs
frambuLIS
kiwis
miluçs
mêi codogns
coculis
piruçs
ue.
✒ Adriano Del Fabro
ORT FURLAN............
LIS VORIS…


text:
Il president dal Venit Luca Zaia (Leghe Nord) nol à mai platade la sô contrarietât pal passaç di Sapade al Venit. Continuant a bati sul «federalisim fiscâl» come la soluzion par ducj i mâi, Zaia al à fat intindi che la motivazion des domandis di passaç des regjons a statût ordenari a chês a statût speciâl e sarès economiche. Plui voltis o vin ripuartadis lis motivazions storichis dai sapadins e de int dai comuns dal mandament di puart, ma forsit al è un câs che nol rivuarde il Friûl storic e che al merte di jessi ricuardât.
Ai 15 di Avost dal 2009 la Alta Valmarecchia al à otignût il passaç des Marchis ae Emilie-Romagne, che par storie e tradizion e je simpri stade il so riferiment. E dutis dôs lis regjons a son a statût ordenari. Ma chest esempli al torne util ancje par un altri aspiet: lis Marchis a vevin fat ricors parcè che a acusavin il Parlament di no vê tignût cont dal parê contrari dal consei regjonâl marchigjan. Ma tal Lui dal 2010 il ricors al è stât judicât infondât. Cuissà ce che si inventarà il Consei dal Venit a proposit di Sapade?
Redazion
ATUALITÂT – No je une cuistion economiche............
Il president dal Venit Luca Zaia (Leghe Nord) nol à mai platade la sô contrarietât pal passaç di Sapade al Venit. Continuant a bati sul «federalisim fiscâl» come la soluzion par ducj i mâi, Zaia al à fat intindi che la motivazion des domandis di passaç des regjons a statût ordenari a chês a statût speciâl e sarès economiche. Plui voltis o vin ripuartadis lis motivazions storichis dai sapadins e de int dai comuns dal mandament di puart, ma forsit al è un câs che nol rivuarde il Friûl storic e che al merte di jessi ricuardât.


text:
«Ah, ma a son contis…».
Si le sint di spes, cheste frase, in librerie. E tal dî cheste frase al è simpri un aiar di delusion, si no cuasi di fastidi, che al puarte, plui di cualchi volte, a tornâ a poiâ il libri su la scansie.
Purtrop al è un fat: la conte, tal marcjât editoriâl in Friûl come in Italie, no vent, e a mancul di no jessi di front a autôrs une vore preseâts o a operazions di fate comerciâl, un libri di contis al ven viodût come alc di evitâ. I parcês a son tancj: la malformazion culturâl dai letôrs, la braùre dai gnûf scritôrs, la oligarchie dai grancj grops editoriâi…
E pûr al baste cjalâsi ator e indaûr: la conte no je dome il pont di partence di un cualsisei scritôr, ma e je ancje un lavôr che al à di jessi perfet, dulà che bisugne vê une idee fuarte e origjinâl e che, come che al diseve Ballard, «e je une sorte di romanç condensât, dulà che il scritôr nol pues imbroiâ».
A chest proposit, al è ancje masse facil tirà fûr il romanç in sîs peraulis di Hemingway, «Vendìn scarpis par frutin. Mai dopradis.», che al mostre cemût che al sedi pussibil rivâ a meti dentri storie e emozions in pocjissimis peraulis.
Di fat, ancje cence fâ riferiment ai solits Poe e Lovecraft, che no son mai rivâts adore a scrivi un romanç ae altece des lôr contis, a ‘nd è une vore di altris autôr che nus àn lassât une leterature maraveose propit sot cheste forme. No cjacarìn dome di Carver, che in vite sô nol à mai frontât il romanç, ma ancje di autôrs di fonde come Borges, Checov, Hawthorne, Pirandello e v.i., o Calvino, che al à fat une vore, intai siei studis su lis flabis e cun dute la sô opare, par nobilitâ il gjenar leterari curt. Par lui, che come miôr curte al indicave chê dal sudamerecan Monterroso, «t», la conte e jere il materiâl di fonde par scrivi un bon romanç.
E pûr la veretât e je facile e al bastarès viodi conte e romanç come ce che a son in realtât: dôs formis leteraris diferentis, cun dignitât compagne e complementâr.
E inte leterature furlane?
Se si cjale al fat che il premi Sant Simon al à gjavade dal bant di chest an la pussibilitât di inviâ racueltis di contis, si podarès pensâ che e ledi daûr a cheste tindince. Di une altre bande, però, al va dit che une lenghe minorizade e cence alfabetizazion e fâs di sigûr plui fadie a produzi romançs, mentri che lis contis a son un travuart plui facil. Di fat, la produzion atuâl furlane e sburte cence dubi vier lis contis, e ancje i romançs no son mai masse luncs.
Al ven cuasi di pensâ, tignût cont di dut chest, che ancje il disfavôr pes contis al sedi un nemì in plui di frontâ, pe leterature furlane.
Raffaele Serafini
CULTURE – LA FABRICHE DAI… LIBRIS. No varès di jessi une cuistion di misuris............
«Ah, ma a son contis…».


text:
Imparât avonde
Ancje s’ai imparât
A stâ di bessôl
E in companie
A sierâ il cjâf
Intune scjatule
Intant che ator a sbrurtin lis peraulis
E i clostris
E lis paveis
Che àn dismenteât i burlaçs
Tes galetis
Ancje s’ai imparât dut
Chist
E a cuei
Lis bestiis che mi corin daûr
Cence che la cjar
E cjapi di stiç
O ai ancjemò pôre
Dai miracui
Dal masse ridi
E dai buratinârs
_________________
Vuê o vevi voie di inzornâ ancje chest blog, ma si che mi secjave scrivi o ai voltât une poesie che o vevi scrit su chest altri. La robe biele e je che voltantle mi è vignût, a un ciert pont, di cambiâi un pôc il sens. Al è saltât fûr un biel confront. 🙂


text:
Resto:/ Giovanna Zordan, Barbara Jelenkovich. - Udin : Societât Filologjiche Furlane, 2014. - [36] p. : ill. ; 29 cm
Anno edizione:2014
ISBN:978-88-7636-191-3
Prezzo:€ 12,00
Prezzo Soci SFF:€ 8,40
Contenuto:Il libri al conte di Berte, frute longobarde che vîf a Cividât tal secul VIII d.d.C. Une dì, Berte no cjate plui il so pontepet e cussì e scomence la sô zornade. La piçule storie di Berte si messede cu la grande storie di Cividât: lis stradis, lis cjasis, i monuments, i ogjets, lis peraulis, il mangjà di chê volte.
Ae fin, il libri al presente des schedis tematichis di aprofondiment sui argoments vignûts fûr te storie. Par furlan, talian, todesc e inglês.
Condividi
-30% per i soci
della Società Filologica Friulana
Spedizione
Le spese di spedizione (porto, imballo e bollo) sono a carico del committente. La merce viaggia a rischio dello stesso committente.


text:
Mai come ta chest moment, la scuele e je daûr a patî, morestade di dute une schirie di intrics e di cjamis che le rindin ogni dì plui debile.
◆ No cate il periodi grivi, dut câs, al somee che cualchi semençute e vedi rivât a menâ intal prât dal insegnament de lenghe furlane (ancje se cualchidun al veve cirût di impestâ dut cul diserbant di cualchi circolâr li che si autorizave la sospension dal progjet). La iscrizion di cuasi 200 docents ae ultime edizion di Marilenghe & Mariscuele, di fat, e lasse ben sperâ, cussì come che a confuartin i materiâi simpri plui ben fats a disposizion dai mestris midiant dal Docuscuele. Cun di plui, in Universitât, in gracie de professore Fabiana Fusco, si è daûr a lavorâ su la certificazion linguistiche, biel che in curt al tacarà un progjet di colaborazion tra Lavagne Plurilengâl e CIRF (Centri interdipartimentâl pal svilup de lenghe e de culture dal Friûl), pal insegnament inte scuele secondarie di secont grât.
◆ Lis gnovis dal Ateneu, dut câs, no son finidis achì, parcè che a son a pene saltâts fûr i prins laureâts dal curriculum pal insegnament in lenghe furlane di Siencis de Formazion primarie, inviât intal 2016. Dopo cualchi an di prove, la talee di cheste ufierte formative e somee vê metudis lidrîs, stant che simpri plui students si iscrivin e si apassionin ai cors.
◆ Tra lis materiis, o cjatìn “Leterature furlane” e “Didatiche de lenghe furlane”, par cure dal professôr Gabriele Zanello, che o vin intervistât par capî miôr cemût che al funzione chest percors.
__
Professôr Zanello, trops students sono iscrits al curriculum pal insegnament in lenghe furlane?
Ore presint i iscrits a son une cincuantine, intune proporzione che e je il spieli de situazion di Siencis de Formazion primarie, ven a stâi che i fantats a son une vore pôcs; nô o ‘nt vin dome doi.
__
Trops students si sono za laureâts?
Cumò e je saltade fûr la prime butade di uns dîs di lôr, che a vevin tacât a frecuentâ i cors dal curriculum tal lôr secont an, il 2016-2017.
__
Isal cualchidun che al à cjapade par buine la indicazion di scrivi une part di tesi par furlan?
Sì, plui di cualchidun lu à fat, par altri za prin che al vignìs istituît il curriculum. Stant al Regolament, i students a puedin scrivi une buine part de tesi in lenghe furlane; l’abstract al ven scrit in dôs versions: taliane e furlane. I students a àn di scrivi la documentazion finâl di tirocini componint une sezion par furlan, e ancje un abstract, simpri par furlan. Cun di plui, vie pal esam di lauree la comission e pues fâ une domande par furlan.
__
Nus disial alc di plui su lis tesis di lauree dai students?
Lis tesis che o ai vude maniere di stâi daûr ta chescj agns a son dutis interessantis e diferentis; l’aspiet plui impuartant al è che, ancje cuant che si lavore sul patrimoni tradizionâl (flabis, nainis, rimarolis, zûcs), i tescj no vegnin studiâts cuntun implant superficiâl o nostalgjic, ma a vegnin analizâts in mût aprofondît te lôr nature e a vegnin valorizadis dutis lis lôr potenzialitâts educativis e (gloto)didatichis.
__
Ce si fasial intai laboratoris peâts al insegnament de lenghe?
Chescj laboratoris a proviodin “buinis pratichis” par gjestî une scuele plurilengâl, par insegnâ a lei e scrivi in presince di plui lenghis, par svilupâ tai fruts la competence comunicative e il plasê de leture in plui lenghis; cun di plui a permetin di frontâ argoments – come chel des abilitâts di leture-scriture – che la ricercje sientifiche e puarte in evoluzion continue.
__
Ce pês aial in dì di vuê chest percors formatîf pe iscrizion inte liste regjonâl dai insegnants pe lenghe furlane?
Chest percors al è un dai titui che a dan dirit di jentrâ; dut câs al è impuartant che lis laureadis a fasin cognossi ai dirigjents cheste lôr competence specifiche, che pal moment e je alc di unic. O vin domandât ae Regjon e al Ufici scolastic regjonâl che la lauree otignude frecuentant chest curriculum e sedi un titul a part te tabele, di mût che a sedin ricognossûts ad implen la sô specificitât e il so valôr. ❚
S.F.
Gnovis fuarcis par insegnâ la marilenghe inte scueleSerena Fogolini
Mai come ta chest moment, la scuele e je daûr a patî, morestade di dute une schirie di intrics e di cjamis che le rindin ogni dì plui debile.


text:
Notis legâls
Notis legâls
Copyright
Ducj i contignûts di chest sît (tescj, grafiche, files, imagjinis e altris) a son protezûts dal dirit di autôr.
I documents, lis imagjinis e chei altris files contignûts tal sît a puedin jessi scjariâts dome par ûs personâl e no par ûs comerciâl. Prin di riprodusi, dal dut o in part, i contignûts cun finalitâts comerciâls si à di domandâ la autorizazion.
Ûs dal sît
La Societât Filologjiche Furlane no pues jessi ritignude responsabile, in nissun câs, dai dams che a saltin fûr, in maniere direte o indirete, se si jentre tal sît, se no si rive a jentrâ tal sît o se si doprin lis informazions che a son tal sît.
La Societât Filologjiche Furlane e à il dirit di cambiâ i contignûts dal sît in cualsisei moment e cence visâ.
Acès ai sîts esternis colegâts
La Societât Filologjiche Furlane no à nissune responsabilitât pal contignût dai sîts là che si pues jentrâ midiant dai colegaments che a son tal so sît, che a son dome un servizi che ur ven ufiert ai utents.
Il fat che la Societât Filologjiche Furlane e ufrìs chescj colegaments nol vûl dî che e aprove il contignût di chescj sîts e no à nissune responsabilitât su la lôr cualitât, sul lôr contignût e su la lôr grafiche.
La Societât Filologjiche Furlane, cun di plui, no ufrìs nissune assicurazion sul software che al è ta chescj sîts esternis e no pues garantî la sô cualitât, la sô sigurece e la sô compatibilitât cui sistemis che si doprin.
Privacy
La Societât Filologjiche Furlane e garantìs che il tratament dai dâts che i rivin par pueste eletroniche o midiant dai modui eletronics al va daûr di ce che e previôt la normative in materie di protezion dai dâts personâi (che si viodi la sezion su la Privacy).


text:
Ottorino Aloiso (Udin 1902 – Udin 1986), architet e progjetist, docent al Politecnic di Torin fin al 1969, al è stât un om di straordenarie personalitât, tant che tal 1921 al à vuadagnât il titul di campion talian di salt in lunc. Tal 1925 al è stât il prin laureât in architeture moderne (al veve dome 23 agns) e duncje al è considerât, dutune cun Ettore Sottsass, so amì e colaboradôr, un dai teorics plui impuartants. Tra lis altris oparis, al à firmât il progjet dal palaç dal ministeri dal forest di Bucarest, in Romanie, la glesie episcopâl di Meru, in Kenya, la Universitât dal Sport di Amsterdam e la tombe di Chiussi, tal cimitieri monumentâl di Udin. Il so archivi, regalât ae citât di Udin tal 1981, al conten une colezion di taulis di dissen plenis di snait e di modernitât, ispiradis a un stîl matematic e sientific dal dut origjinâl. ❚
✒ Agnul Floramo
IL PERSONAÇ STORIC. Ottorino Aloiso............
Ottorino Aloiso (Udin 1902 – Udin 1986), architet e progjetist, docent al Politecnic di Torin fin al 1969, al è stât un om di straordenarie personalitât, tant che tal 1921 al à vuadagnât il titul di campion talian di salt in lunc. Tal 1925 al è stât il prin laureât in architeture moderne (al veve dome 23 agns) e duncje al è considerât, dutune cun Ettore Sottsass, so amì e colaboradôr, un dai teorics plui impuartants. Tra lis altris oparis, al à firmât il progjet dal palaç dal ministeri dal forest di Bucarest, in Romanie, la glesie episcopâl di Meru, in Kenya, la Universitât dal Sport di Amsterdam e la tombe di Chiussi, tal cimitieri monumentâl di Udin. Il so archivi, regalât ae citât di Udin tal 1981, al conten une colezion di taulis di dissen plenis di snait e di modernitât, ispiradis a un stîl matematic e sientific dal dut origjinâl. ❚


text:
Cjapitul Prin
Dulà che si fevele de posizion sociâl e des usancis dal famôs cavalîr Don Quijote de la Mancha
Intun paîs de Mancha, che no vuei fâ il non, al viveve, che nol è tant, un di chei cavalîrs che a tegnin la lance te ristielere, un scût vieri, une gabele dute piel e vues e il levrîr di cjace. Trê cuarts de sô rendite al lave par un plat che al jere plui di corbam che di cuesset, cjar frede par cene cuasi ogni sere, ratais la sabide, lints il vinars e cualchi colombut, par consolâsi, la domenie. Ce che al restave di bêçs, lu netavin il tabâr di lane petenade, i bregons e i scarpets di vilût che al tacave tai dîs di fieste, intant che tai dîs di vore si rangjave cu la miôr lane grese. Al veve in cjase une governante che e veve passe cuarante agns, une gnece che no rivave ai vincj e un famei par lavorâ i cjamps e lâ a comprâ robe e che al jere ancje bon di meti la siele ae gabele e di doprâ la roncee.
L’etât dal nestri cavalîr e jere dongje i cincuante; al veve une tressadure vigorose, al jere sec, muse sute, i plaseve jevâsi di buinore e al veve une passion pe cjace. Si crôt che il so cognon al fos Quijada o Quesnada, ancje se di chest nol è masse acuardi tra i autôrs che a tratin la cuistion; ma par conieturis avonde dongje dal vêr, o podìn suponi che si clamàs Quijana.
Ma chest, pe nestre conte, nol è impuartant: l’essenziâl al è che la sô narazion no si slontani di un gran de veretât.
Duncje si à di savê che chel zentilom, tai moments che al stave cence fâ nie (ven a stâi la plui part dal an), si dedicave a lei i libris di cavalarie cun tante passion, cun tant gust, che dibot si dismenteave cjace e aministrazion de sô proprietât; e a tant al rivà chel so mateç, che al vendè plui di cualchi cjamp par comprâ romançs cavalarescs di lei. ❚
(Traduzion di Stiefin Morat)
____________________
Il libri e l’autôr
Se o metessin in rie i romançs plui cognossûts e mancul lets, chest di Miguel De Cervantes al sarès tra i prins. Publicât in doi tocs, tal 1605 e 1615, al va considerât insiemi ae vite dal autôr, che a ‘nd à cumbinadis di ancje. Cavalîr, scjampât in Italie par no fâsi taiâ une man, al à combatût te bataie di Lepanto, le à pierdude la man istès, in vuere, caturât dai piratis, presonîr par cinc agns, acusât di un sassinament, scomunicât un pâr di voltis, incriminât par bancjerote e ilecits aministratîfs… insome, disìn che la ispirazion, par componi il so cjâf di opare, no i mancjave. E di fat, De Cervantes, coionant propit la epiche dai cavalîrs famose inte leterature dal Cinccent, al scrîf une opare di fonde de lenghe spagnole, ancje se al dîs di vêle voltade nuie mancul che di un manuscrit in aljamiado, ven a stâi un miscliç jenfri latin e arap! ❚
_______________
Il tradutôr
Stiefin Morat, di Morsan des Ocjis, al scrîf in poesie e in prose, sedi par furlan che par talian.
Dai prins agns ’90 al à fat part de esperience di Usmis e, dopo, insiemi cun altris di lôr, al à metût in pins il coletîf poetic dai Trastolons, poetis cence leç par une lenghe caraibiche. Di li a son jessudis lis dôs publicazions Tons Trastolons e Tananai, che a àn sierât il ‘900 e viert il gnûf mileni. Tal 2001 al jes il romanç Donald dal Tiliment.
Tal 2006, insiemi a Giorgio Cantoni al zire il video Mugulis. I ultins piratis dal Tiliment.
Tal 2010 al publiche la racuelte di poesie Isulis.
Cumò al è daûr a jessî, pes edizions Kappavu, il romanç Kebar Krosse.
Tai agns, al à vût colaborât cun Radio Onde Furlane, cun La Comugne e ancje cun La Patrie dal Friûl. ❚
SCOMENCÂTS PAR FURLAN. L’inzegnôs hidalgo don Quijote de la Mancha di Miguel de Cervantes Saavedra............
Cjapitul Prin


text:
Raimont de Tor. Tal so timp, il patriarcje Raimont al jere criticât soredut par doi mûts di fâ. Il prin al jere il nepotisim, parcè che al veve plaçât in ducj i puescj de organizazion politiche, militâr, religjose e economiche de Patrie i siei parincj de potente famee lombarde de Tor. Massime dopo de sconfite di Desio, dulà che i de Tor a jerin stâts batûts dai Visconts, dute la nobiltât lombarde fedêl ai Torians e cjate acet in Friûl cu la protezion dal patriarcje. Cun cheste presince lombarde penze, il patriarcje si sigure un control fuart des risorsis economichis e de vite de Patrie.
◆ Il secont al jere la atenzion grande pe sô imagjin. Ma no par vanitât, anzit. Cumò le clamaressin comunicazion eficace. Par esempli, nomenât patriarcje, al intarde di pueste, par parecjâle une vore ben, la sô jentrade tal patriarcjât. Al mande letaris a ducj i puescj dulà che al sarès passât, dopo al mande messazîrs cun bêçs par prontâ dut. Par cheste organizazion no i bastin i siei bêçs, e al va a prestit a Milan di 10.000 mezans. Il corteu, cun plui di votcent cavalîrs, al passe par Bresse, Verone, Vicence, Padue, Trevîs, Sacîl e in ogni citât i da acet une fulugne di int in fieste, i nobii, i predis e il vescul, con bandieris e stemis di ducj i colôrs. Cerimoniis sflandorosis che a passin di bocje in bocje pe Europe e che i coventin no dome par tirà sù la sô imagjin difûr ma ancje, cun concessions za prontadis par ogni citât, par fâ capî a ducj che lui a sarès stât brâf tal guvier dal patriarcjât.
◆ E pardabon Raimont, patriarcje di Aquilee dal 1273 al 1299 al è un dai miôr che al vedi vût la Patrie. Cundut che al à dispès cuintri i Da Camino, i trevisans, il cont di Gurize e Vignesie, cu la sô autorevolece e diplomazie, ma ancje cuntun esercit fuart metût sù di lui cu la jeve, al rive a tignî bot a ducj e ancje al re di Boemie, paron di Pordenon. Al da une regolade al clericât e al met in rie i cjastelans. Al è soterât tune biele arcje te Basiliche di Aquilee, te capele di Sant Ambrôs, là che a son ancje chei altris patriarcjis de famee de Tor. ❚
D.N.
I PROTAGONISCJ – Al plaçà i siei parincj lombarts intai puescj clâf de PatrieDiego Navarria
Raimont de Tor. Tal so timp, il patriarcje Raimont al jere criticât soredut par doi mûts di fâ. Il prin al jere il nepotisim, parcè che al veve plaçât in ducj i puescj de organizazion politiche, militâr, religjose e economiche de Patrie i siei parincj de potente famee lombarde de Tor. Massime dopo de sconfite di Desio, dulà che i de Tor a jerin stâts batûts dai Visconts, dute la nobiltât lombarde fedêl ai Torians e cjate acet in Friûl cu la protezion dal patriarcje. Cun cheste presince lombarde penze, il patriarcje si sigure un control fuart des risorsis economichis e de vite de Patrie.


text:
I fruts a àn colaborât tra di lôr te realizazion di diviers esperiments sientifics e produzions artistichis, esprimint lis lôr ideis creativis e origjinâls dopo di vê osservât fenomens
In chest percors di lenghe furlane su la scuvierte des emozions e je stade doprade soredut une metodologjie ispirade al metodi di Artigal che al jude i frutins inte produzion verbal in furlan
La sielte dal percors “Il drâc tal paîs di Scoltecà” al à vût la finalitât di svilupâ i aspiets linguistics e ancje chei motoris, mimics gjestuâi e grafics. La storie e je stade il
Il percôrs in lenghe furlane de sezion dai piçui si inserìs e si ties intal percôrs anuâl di Mari Tiere.. A son stadis presentadis tantis storiutis cun protagoniscj i animâi. Si sin
Chest percors gjeografic-linguistic-artistic su la osservazion di ambients dongje e plui lontans dai arlêfs di classe prime, al è stât puartât indevant in forme laboratoriâl par rindi i fruts
La motivazion e je nassude dal progjet inviât des mestris par favorî ativitâts che a puartin a la espression des esperiencis e des emozions personâls, a la scuvierte dal se in relazion cun chel
Scuele: Primarie Statâl “G. Carducci” di UDIN – La idee di chest percors e je nassude inte suaze de tematiche comun che e rivuarde la scuvierte dal mont dai animâi, dal bosc e dal
Infanzie E Feruglio Felet – Dutis lis tre sezions 79 frutz. Chest percors al vûl presentâ e fâ vivi il furlan in situazions di plasê e di zûc. La
Il percorso vuole portare i bambini alla conoscenza delle caratteristiche stagionali prettamente della primavera, utilizzando liberamente la lingua friulana per esprimersi. L’uso della lingua
scuele: Primarie di Atimis – Classe Tierce – 14 arlefs. Il percors plurilengâl al ven tornât a proponi parcè che tal an scolastic passât al veve viodût l’interès dai fruts,


text:
Martars al jere un zovin vistût di curidôr, Miercus, in bande di lui, une siore cuntun vistidut celest. La sere dopo un vecjut che al pareve jessi saltât fûr dai agns Cincuante.
– E ce fasevino? – i domande Sandri.
– E ce saio, jo? No mi soi migo fermât! – i rispuint Livio scjassant lis spalis, intant che al sofle sul so cafè.
– Sì, ma… insome, si cjacaravino? Ti àno fat moto di alc?
– Ma no, ti ai dite. Mi àn dome cjalât. Anzit, jessint che al jere scûr, a àn viodût dome la machine, a dî il vêr.
Vinars a saltarin fûr doi fruts in bregonuts curts e une femine in tute. Sabide al ploveve, e lis gotis a rodolavin jù da la pinie di un gjubot di piel, intor di un cjavelon cu la barbe, che si jere zontât a ducj chei altris.
– E jo che o crodevi tu mi cjapassis pal cûl – i dîs Sandri, intant che al smicje la clavute intal distributôr.
– Ma trops jerino? Simpri ta chel puest? – i domande Livio, platant solêf e baticûr daûr di une muse di “tal vevi ben dite jo”.
– Mierde! O ai finît i bêçs, âstu dîs centesims? Ah, a ogni mût no sai trops, o jeri ancje un pôc bevût. Sîs o siet, plui o mancul. Chel vistût di curidôr al jere. E ancje la siorute vistude di celest. In ogni câs simpri tal stes puest, sul curvon de Braide di Sot.
Livio al tire fûr il tacuin e i dâ vincj centesims.
– Oh, però ti cjalavin cun doi voi! – al zonte Sandri – E pense che par di plui îr ancje al sbivicjave!
– Secont me e je une Candid Camera.
– Ma cjale… se e ves di jessi cussì a saressin propit dai coions. Ta chel curvon alì al è za vonde pericul.
E intant che al dîs cussì, un sgrisul al cor su la schene di ducj i doi.
Sabide al jere l’ultin dal mês.
Cuant che il soreli si ficje dentri da lis sachetis dal cîl dal mont, a tachin ducj a scjassâsi, pronts par cjaminâ, ognun par une strade diferente.
Livio al sclice sul pedâl: al à molât il spritz a miezis e i amîs tal bar.
Cuant che al rive sù pe mont, al scugne lâ plui planc, par che al è tant che a nol fâs plui chê strade. Mil robis e nissune i passin pal cjâf cuant che a tachin i svolts. Si vise parfin che li si tocjave par tiere cul zenoli.
E lu viôt propit dulà che al pensave di viodilu, ma al scaturìs istès.
Al ten il casc sot il braç, intor simpri chel gjubot, compagn di chel che lui, Livio, nolà il coraç di butâ vie e al ten sierât tal baûl sul cjast. I dîs e passe agns di diference si viodin ducj, ancje su chê muse smamide e scussade.
Livio al sgrisule, al sude frêt, ma al poie la machine in bande de strade e al dismonte.
di Rafaêl Serafin
#80


text:
Libri / Libris
http://www.arlef.it/multimedia/video/infanzie/11/flon-flon-musute/69
Il libri “Flon Flon & Musute”, la edizion furlane di “Flon Flon & Musette” di Elzbieta, vincidôr dal premi Andersen intal 1996, al devente cumò ancje un biel video animât a disposizion di fruts, gjenitôrs e insegnants. La iniziative, prime editoriâl e cumò filmiche, e nas de colaborazion tra la associazion culturâl “El Tomât” di Buje e la Arlef - Agjenzie regjonâl pe lenghe furlane che le à finanziade. Il video, delicât e emozionant, de durade di 6 minûts, al è stât ideât di Leo Virgili che al à ancje componût e sunât lis musichis; la vôs che e conte e je chê dal atôr Michele Polo e lis animazions dai dissens origjinâi di Elzbieta a son par cure dal regjist e videomaker Francesco Baita. “Flon Flon & Musute” al conte la storie di doi cuninuts amîs che a zuin simpri insiemi fin al dì che e sclope la vuere e no puedin viodisi plui parcè che Musute “e sta di chê altre bande de vuere”. La autore, Elzbieta, e je une scritore e ilustradore polache che, intal 1939, e scjampe de vuere e si plate inte Alsazie todescje. E passe dopo un lunc periodi in convent in Ingletiere e, infin, a 15 agns, a Parîs. Intal 1972 a vegnin fûr i siei prins libris, seguîts di tancj altris, ducj impegnâts sui temis di dai plui debii e cuintri la vuere. La version in lenghe furlane e je stade curade de mestre Laura Nicoloso partint dal origjinâl francês “Flon Flon et Musette” e e je stade publicade intal 2015 de Associazion culturâl il Tomât, simpri cu la poie de ARLeF. Dongje dal libri distribuît de Associazion, la version animade e musicade in video, visibil sul sît de ARLeF , si propon tant che un gnûf strument educatîf e didatic, profont e di cualitât, par promovi tra i fantats il valôr de amicizie, de pâs, e ancje come supuart al insegnament de lenghe furlane, in plui che par fâ tornâ a emerzi contis di vitis vivudis e tramandadis intune tiere di frontiere, plene di memoriis di vueris, invasions e profugancis. ARC
I LIBRI del Tomât - dal 1987 al 2009 -
Tieris e oms
El Tomât, PASTRADE (a cura di Ursella e Nicoloso)
Maria Forte, VÔS DISDEVORE (ristampa anastatica con traduzione inedita)
Padre Pio Populin da Buja, PAR RICUARDÂ (in collaborazione con IL CAMPO)
Matteo Ermacora, UN ANNO DIFFICILE: BUJA TRA PACE E GUERRA (due ediz.)
Andreina Ciceri, MONT DI BUJE (Inedito con foto di Baldassi)
Ermes Santi, CJASES DI BUJE
Ermes Santi, LE CJASE CONTADINE FURLANE
Carli Pup, MEMORIIS PLATADIS (olmis di storie te narative popolâr furlane)
Lucio Fabi et al. LA GUERRA VISSUTA (Persico Edizioni)
Teatro Friulano
Alviero Negro, UN FÎL
Alviero Negro, LA SOLITUDINE DI DESY BELL
Alviero Negro, INT di MASNADE
Gianni Gregoricchio, TA CHE GNOT LUSOR DI LUNE
Gianni Gregoricchio, STORIE DI IDE
Gianni Gregoriccchio, ALDE DAI FRUTS
Libri per bambini
Scuele elementâr di Bordan, IL SORELI INTE VALÎS
Giorgio Ferigo et al., IL BATISASSO DI CAROLINA
E.Ursella-L.Nicoloso, BURLAÇ
E.Ursella-L.Nicoloso, NÊF
E.Ursella-L.Nicoloso, VIERTE
D.Alessio-L.Nicoloso, TUI TUI un libri di tajâ e di picjâ (2 ediz)
D.Alessio-M.Tubetti, IL GLIMUç de MAGNE un libri di tajâ e di cjantâ
con CD di DJ Tubet (in collaborazione con l’ass. cult. Ermes di Colloredo)
ed inoltre:
· DVD dai CINES di WALTER di SEFE regista bujese (filmografia dal 1944 al 1955);
· Supostis un librut di Claudio Moretti e Elisabetta Ursella
· 18 Edizioni del LUNARI DE INT DI BUJE, (con fotografie e testimonianze);
· XXX anni di pubblicazione del gjornale “El Tomât”, (da due a quattro numeri l’anno con inchieste; opinioni, interviste, recensioni, il cjanton dai fruts, robis di chest e di chel altri mont)
· cartoline di Buja


text:
Zenâr-Fevrâr – PRIME PAGJINE – L’EDITORIÂL. Friûl, ce fâstu? / (L)INT AUTONOMISTE. Ce i covential ae nestre tiere? / PAGJINE 2 – I cors di lenghe furlane a rivin online / INT DI CJARGNE. 50 agns di ativitât / PAGJINE 3 – SINDIC JO MAME. «Mi ispiri al Parlament dal Friûl storic» / PAGJINE 4 – La fuarce ae nestre scuele e je intes lidrîs de nestre int / FANTATS & FUTÛR. Cuant che la natalitât e devente une arme / PAGJINE 5 – PATRIARCJIS FÛR DAL ORDENARI. LA STORIE – Paulin I, il prin vescul di Aquilee che si è distacât di Rome par difindi la sô Glesie / PATRIARCJIS FÛR DAL ORDENARI. I PROTAGONISCJ – Al è stât il protagonist dal “Schisme dai Trê Cjapitui” / PAGJINE 6 – FEMINIS FURLANIS FUARTIS. Lis Furlanis, une mode di îr che no à pôre dal avignî | Il profîl di Cristina Barbierato | La economie circolâr de tradizion intune tesi / PAGJINE 7 – PAN E SALAM. Tai pîts dai furlans / PAGJINE 8 – FRIÛL EUROPE. Brute figure de Comission Europeane, che no cjape in considerazion il Minority SafePack / AUSTRIE. Kaufhaus Österreich / SLOVENIE. Lis mascaris di Carnevâl come puint parsore dal confin / PAGJINE 9 – La tradizion che no tire i scarpets / FONDAZIONE FRIULI. Si insiorin i laboratoris dal “Solari” / PERAULIS IN RÊT. Instagram, il social che si impie cuant che il soreli al va a mont / PAGJINE 10 – MUSICHE. Inovâi musicâi par un an di rinassitis e di riscuviertis / Ce scoltâ e ce viodi intai gnûfs programs Rai / PAGJINE 11 – LA TIERE E LA GREPIE. Il broili di Carli il Grant / LIBRIS SIMPRI BOGNS. Enzo Driussi, Sclipignadis, Udin, 2020 e Sbivicjâ di lusignis, Udin, 1985 / ART TAL TAC. A Nadâl al è jessût “Buere Lontane” il prin album di Cristian Mauro / Gnove sfide par Cisilino / PAGJINE 12 – IL FRIÛL VIODÛT DAI SCRITÔRS. Parcè Dante vevial tante asse cuintri dal furlan? / IL FRIÛL VIODÛT DAI SCRITÔRS. La grandece di un autôr universâl condanât al esili par simpri //
*** I articui a son disponibii fracant sul titul. Buine leture


text:
GFS 8.2007
Ricercjis
- Michele Dilena, Antonino Morassi, Un probleme inviers in diagnostiche struturâl: identificazion di danegjaments in trâfs di misuris di frecuencis naturâls e frecuencis di antirisonance
- Emanuela Torelli, Romano Locci, Ise ocratossine A intai vins passîts furlans?
Rassegnis
- Marco Stolfo, “Costituzion europeane” e lenghis minoritariis. Prospetivis e contradizions
- Luca Melchior, Furlan: identitât o ricuart?
- Angelo Vianello, Biodiviersitât e agriculture
- Lorenzo Marcolini, Su la origjin da la teorie de cuantizazion de radiazion eletromagnetiche di Einstein
Recensions
- Philippe Grosseau, Synthêse et étude du grenat de fer et d’yttrum (Alessandro Bachiorrini)


text:
Leterature latine
La leterature latine si fas partî par tradizion tal 240 p.d.C., cul prin dram di Livi Andronîc.
La division[cambie | modifiche il codiç]
La leterature latine si divît in doi grancj tocs:
- chê classiche, che e rive fin al amont de antighitât, vadì fin al periodi tra la colade dal Imperi roman (476) e la calade dai Langobarts (568); e je chê che e si studie di plui e e corispuint ai timps che il latin lu fevelave la int;
- chê neolatine, unevore trascurade, ancje se i autôrs a son tancj; al è il periodi che il latin lu savevin dome i studiâts, parcè che tal fevelâ si jere davuelzût tes lenghis romanzis.
La prime part, chê classiche, si scompartis ancjemò in cinc parts:
- il periodi des origins, de nassince de lenghe ai prins documents leteraris atôr de prime vuere puniche (241 p.d.C.);
- il periodi arcaic, dal 241 p.d.C. ae muart di Sile (78 p.d.C.);
- il periodi d'aur, dal 78 p.d.C. ae muart di August (14 d.d.C.), che si torne a dividi in doi tocs plui piçui:
- il periodi di argent, dal 14 ae muart di Traian (117);
- il periodi de decjadince, dal 117 in ca fin al principi de ete di mieç.
Lis origins (fin al 241 p.d.C.)[cambie | modifiche il codiç]
I prins documents de lenghe montin al VI secul p.d.C., ma ditestemoneancis leteraris scuasit no 'nd' è; al è il periodi che la leterature plui influent su chê latine, chê greghe, no si jere ancjemò fate sintî diretementri. O podìn dividi i genars leteraris de prime antighitât romane in doi categoriis: i documents ufiziâi e chei privâts. Tai prins si cjatin:
- i cjants religjôs (come il Carmen Arvale e il Carmen Saliare), cul antîc viers saturni, che si cjantavin tes funzions;
- i Annales pontificum, vadì lis cronachis dai pontefiçs massims, che a son ladis pierdudis o cuant che i Gals Senons sachizarin e devastarin Rome tal 390 p.d.C. o forsit pe trascurance di chei che a vevin di vuardâju;
- lis innomenadis leçs des XII taulis, che a forin butadis jù tal 452 p.d.C..
Invezit dal secont ordin cjapin part:
- lis inscrizion funebris, che i siôrs ju fasevin fâ in viers e jemplâ di lauts a la lôr cjasade (difat chest genar di inscrizions funebris à non elogium);
- lis neniae, che a vignevin cjantadis des feminis de famee o di altris che a vignivin paiadis a pueste ai funerâi dai passûts, simpri incensant la briade dal muart;
- lis laudationes funebres, orazions pronunziadis dai sanguins dai rics par innomenâ lis virtûts dai lôr defonts, che par ordenari a jerin simpri straordenaris, cjolint ancje chi il bon par magnificâsi des brauris, presumudis o veris, dai basavons (si ricuarde cuant che Cesar tal memoreâ sô agne Julie si svantave che la lôr cjasade vignive di Romul e dai dius);
- i carmina convivalia, che i siôrs scoltavin intant che a fraiavin a banchet, là che ur plaseve sintî ancje chi trop che a jeria bulis e gloriosis lis lôr fameis;
- i carmina trimphalia, che i soldâts indreçavin ai condutôrs dilunc lis fiestis triomfâls pes vitoriis, là che a vevin miôr di scherzevuls insolencis che no di compliments e mignognulis (al è innomenât chel che i cjantarin a Cesar, che i disevin, maliciôs, che al jere marît di dutis lis feminis e femine di ducj i marîts);
- lis orazions: Rome jere une republiche e i siei abitants jerin famôs par lâ simpri par proces e tribunâi;
- il teatri popolâr, cun genars diviers, come la atelane, che e veve mascaris tradizionâls fissadis, e i fesenins, là che si svilanavin cun osenitâts e scrovariis.
Il periodi arcaic (241 - 78 p.d.C.)[cambie | modifiche il codiç]
La influence de Grecie[cambie | modifiche il codiç]
La culture greghe si faseve ben sintî pal Mediterani, ma e fo la cjapade di Tarant, citât de Grande Grecie espugnade tal 272 dilunc de vuere cuintri Pir re d'Epîr, a causionâ un contat diret fra i Romans e i Grêcs; la influence de lôr culture, che e jere la plui prestigiose, tacà a parturî efiets atôr dal 240, cuant che Livi Andronîc, che si comence di lui a enumerâ i autôrs latins, butà fûr la sô prime comedie. Andronîc jere la dite juste par dâ aes letaris romanis la lusigne di Grecie che ur coventave par scomençâ la lôr storie, stant che al jere propite di Tarant e di marilenghe greghe. O podarìn duncje dî che la leterature latine nasseve za madure, cence partî de produzion popolâr, vignint fûr di une tradizion za ben cressude, come un ramaç gnûf tun vecjo arbul, chel de leterature greghe, cun dute la sô storie. Bisugne dî che intant che chê latine e butave lis primis gheadis chê greghe veve za passât la sô fase classiche e jere tal periodi dal elenisim, un stîl baroc, fat di finecis, preciosetâts, efiets sorprindints, voe di stupî i letôrs e erudizion, robis favoridis ancje dal passaç definitîf e complet de fase aurâl a chê scrite; la democrazie e lis citâts libaris de Grecie classiche jerin coladis e tai reams elenistics nol jere plui spazi pal impegn civic e politic, cussì la leterature pierdè il so rodul public e si concentrà sul individui e sui sitiments e no su la ricjercje de sapience pal miorament de societât. Si sfantave cussì la concezion tipiche de grecitât classiche de leterature come di un fat coletîf, tant che la aministrazion dal stât, e chê deventave robe privade e risiervade a piçui circui di studiâts (ve parcè che la erudizion e lis finecis cjatavin simpri plui puest te pruduzion leterarie: cumò i letôrs rivavin a lampâlis).
Il prin intop[cambie | modifiche il codiç]
Ciert si sintì di subit la influence dal elenisim, stant che i autôrs latins no podevin jessi francs de mode dal timp, però i efiets plui rivoluzionaris a rivarin dome plui tart, parcè che di une bande Rome no jere ancjemò pronte a acetâ une culture cussì moderne e cussì divierse, di chê altre il canâl là che a vevin di passâ ducj lis novitâts dal mont grêc jere la Grande Grecie, che, come dispes tocje ae coloniis, e veve une culture tradizionâl: cussì tai prins agns la influence greghe fo soredut de grecitât classiche. Chel che de Grecie classiche nol rivà a Rome son la filosofie, che e jere masse ingropade par jessi comprindude tal Lazi arcaic e ur varès savoltât masse il sisteme dai valôrs (gjavant cualchi câs, come il pitagorisim, che e veve une antighe tradizion te Italie disot), e il teatri comic, parcè che al meteve in sene personaçs impuartants de vite publiche, che, se si podeve fâ a Atene, nol jere une buine idee intune societât come chê romane (ind' si visà ben Nevi, che la sô olse insuride i costà salât). Duncje il teatri comic (Livi Andronîc, Nevi, Plaut) cjatà a model la comedie gnove, di etât elenistiche e di cheste e cjatà i metris, il stîl e ancje lis tramis, biel che chel tragic (Livi Andronîc, Nevi, Pacuvi) supave dut dai autôrs classics, come Eschil, Sofocli e Euripit. Intant a nassevin ancje i poems, cu la traduzion de Odissee di bande di Livi Andronîc e cul Bellum Poenicum di Nevi.
Svilups[cambie | modifiche il codiç]
Rome, davuelzude cul incuintri cu la Grecie, jere aromai pronte a gustâ e a preseâ i fins pomis dal elenisim e circui di inteletuâi, come chel dai Sipions, fasevin di dut par supâ il plui pusibil la culture greghe, instradâts di personaçs vignûts di jevât, come Polibi e Cratete di Mal. Di jevât al rivave un sintiment di umanitât che la int romane nol veve mai sintût: si scomençave a cjalâsi dentri e a fâsi domandis, parcè che e jere la prime volte che si contave l'omp tant che individui. Chest sintiment si nasave ben tes comediis di Terenzi, che plui che fâ ridi fan pensâ, e al veve vût un precedent in chês di Cecili Stazi. Difat lis comediis son un bon spieli de situazion: planc a planc, pierdevin dut il lôr gnerf comic par deventâ pinsirôs (a la fin dal II secul tes togadis di Afrani di ridi nol jere propite nuie). A ispirâsi a chel sintiment a jerin soredut chei dal circul dai Sipions, che a cirivin di capî ce rodul vevin di vê Rome e i Romans tal mont, come ur tirave Polibi a fâ rifles su chês robis. La atenzion pal individui e pai sintiments causionà ancje la introduzion de poesie di argument subietîf, là che si tacave a cjalâ la leterature come alc di privât: Lucili scomençà a sbeleâ ducj chei che al veve in piche tes sôs sataris, ordinant chel genar seont il gnûf gust plui fin e musirât. Une altre novitât che e rivà di jevât, simpri leade a la gnove atenzion pe interioritât, fo la poesie d'amôr, che le tacarin a scrivi Levi e i altris poetis dal circul di Lutazi Catul, tal ultim periodi, là che prin lu veve fat dome Eni. Propite chest fo un dai promotôrs plui risolûts e plui scoltâts de virade de culture daûr dal elenisim, stant che al veve supât a pen chel stîl e chel mût di vivi e di sintî e di pensâ e che al spirave a vignî l'institutôr de gnove poesie; al tacà ancje a scrivi poesie epiche in esametris, viers tipics de leterature greghe, che dopo ducj lu imitarin, bandonant l'antîc metri saturni. Cuintri di lui e di dute le schirie dai riformadôrs a jerin chei che a crodevin tal valôr de salde e rigorose culture romane tradizionâl e che a suspitavin che chestis insiliosis novitâts le varessino fade sfantâ, vuidâts di Caton il censôr, che al jere chel plui reazionari e intransigent; la resistence jere pluitost resolude, tant che si pensà ben di parâ vie e tornâ a mandâ indaûr ciertis filosofs vignûts de Grecie, par pôre che la lôr filosofie cjapàs pît, ma aromai al jere masse tart e la culture romane nol podeve che cjalâ simpri plui a jevât.
Il periodi d'aur (78 p.d.C. - 14 p.d.C.)[cambie | modifiche il codiç]
Il periodi di Ciceron[cambie | modifiche il codiç]
Aromai supade la ideologie dai Grêcs, tal mont roman chel antîc spirt di partignince e chel sens di cuarp che lu vevin simpri unît si jerin ben flapîts, lassant il puest a un insolit individualisim: al puest dal scuintri tra lis classis, a jerin lis lotis di grancj personaçs e la int si crevave par lôr, i menadôrs plui potents e carismatics, bandonade la virile scletece dai antenâts, si compuartavin come siôrs orientâi e a tratavin il stât come un domini personâl e i poetis puartavin al ultin grât la dimension privade che chei plui vecjos di cualchi gjenerazion a vevin puartât dentri. Cussì a vignerin fûr i poetis gnûfs (Catul 'nd' ere il plui impuartant), che a poesiavin cence interessâsi par nuie di cuistions publichis, ducj cjapâts a vivi lis lôr emozions e a esprimilis te maniere plui fine pussibil, curant cun perizie certosine i viers, cul esempli dai erudîts e abilissins eleniscj. Intant si spandeve ancje l'epicureisim, che, predicjant la ricercje dal plasê invezit che de virtût, par zonte midiant la vite cuiete e fûr di man e il bandon dal impegn politic (robis di no crodi pai Romans di paste antighe), al lave cuintri ducj i valôrs dal mos maiorum; cheste gnove filosofie strià Lucrezi, che 'ndi deventà il propugnadôr plui ardint, e al formà il spirt di Virgili e Orazi, che a varessin dât une contribuzion altissime ae poesie tai decenis sucessîfs, aromai al timp di August. Il partît di Juli Cesar incjarnà chestis gnovis tendencis di orientalisim, là che i conservadôrs come Ciceron, te politiche e te culture, jerin invezit dispes leâts a Pompeu, stant che a speravin di cjatâ in lui un difensôr des tradizions republicanis e dal implant instituzionâl dal stât, che al riscjave di deventâ un regn come chei orientâi. Propite Ciceron, in plui di stravolgi di gnove lûs la oratorie, al tratà par prin di filosofie stoiche, che, cheste sì, si combussave e messedave benon cui ideâi de vecje romanitât.
Il periodi di August[cambie | modifiche il codiç]
Copât Juli Cesar dai reazionaris de republiche, il stât al veve di sielzi tra Marc Antoni e Otavian; da un pont di viste culturâl e politic voleve dî la continuazion des sburtadis al monarchic e dissolût mont di jevât che i dave za Cesar (ancje Antoni jere ingolosît des molis e dulcis seduzions che a vignivin dal orient) o ben la tutele des tradizions e des instituzions de republiche sot il podê assolût di Otavian, che al varès fat di garant. Cussì chest, podint contâ ancje sui conservadôrs, rivà a fâ fûr il riversari e si sigurà la vitorie. I Romans, che, scanâts e scunîts des triments violencis des vueris civîls, a volevin dome pâs e recuie, i larin daûr vulintiron, cun fidance e sperance: la propagande dal regjim, fasint jeve sul scuniment de int e su spietis messianichis e di palingenesi che si nasavin tal aiar (a jerin i agns juste prin de vignude di Crist e il clime jere chel), prometeve une gnove ete pe la umaunitât intire, che e sarès tornade indaûr ae etât dal aur. Cheste spiete plene di sperance si cjate ben te IV Bucoliche di Virgili, che al sintive ben chel desideri di pâs: come varessino podût lui e Orazi, dopo vê viodûts e vivûts ducj i orôrs des veris civîls evitâ di avodâsi al epicureisim e a la ricercje de cuietece di une vite piçule piçule e lontane dai grants sconcuas? E no a varessin podût nancje poesiâ intune maniere convulsive e patetiche e fâ sclopetâ e scjocâ i viers intun mût frenetic, cui efiets ardîts dai arcaics (cjale Plaut e Pacuvi), cussì la lôr poesie veve dentri lis cartaristichis plui tipichis dal judiziôs pinsîr classic: e jere misurade, controlade e judiziose, scrite cuntun stîl pulît, seont i principis dal aticisim, mediât de finece dal elenisim, che aromai Rome e veve supât ben. La propagande di August, cun ducj i leterâts plui leadis al podê (i poetis dal influentissin circul di Mecenât, il storic Tît Livi e i altris) mostrave duncje il gnûf regjim come la condizion e la tutele necessarie par tornâ a meti sù la republiche cul so spirit plui profont e essenziâl, ma lu faseve cuntun sintiment e cuntun ordin mai viodûts e la leterature insvorave dut cuntun tic di tradizion greghe, ma cjapade soredut di chê classiche.
Dut diviers il câs di chei che, masse zovins par vê vivût chês vueris orendis, a profitavin de capitâl par vivi a la beade e gjodi dal moment di bondance, creant un gnûf clime di fiestose lizerece: a jerin tant diviers di Virgili e di Orazi Properzi e Ovidi! Tibul sossolave une vite serene in campagne, ma, diviers dai savis Virgili e Orazi, al jere ancje lui biel invuluçât tal amôr e tal sintiment e al viveve par chel, come ducj i poetis dal circul di Messale (Ovidi cun lôr).
Il periodi d'argent (14 - 117)[cambie | modifiche il codiç]
La situazion politiche sot i Juli-Claudis[cambie | modifiche il codiç]
Se August al veve scomençât il so regn cun tantis sinceris sperancis e si passave un periodi prospar di otimisim, al è vêr che par meti sù chel gnûf sisteme di podê e chel gnûf ordin si jere poiât, par fuarce di robis, su di un sostegn clopadiç e balarin, che i sgriave e preiudicave dut l'ecuilibri: par vinci la vuere cuintri Marc Antoni al veve doprât une schirie di legionaris e al veve vût ancje di paiâju, robe che al veve fat confiscant cjamps ai agricoltôrs, come il puar Virgili, e assegnantju a lôr, ma cussì al mandà in sbrui dut il sisteme agricul e al fasè sparî une intere classe sociâl, chê des piçui possidents; il risultât fo che, sfantât chel sisteme di produzion e rimplaçât di di fisissins cumierçs cul orient, e madracave la crise, tes cassis imperiâls nol rivà plui un bec e tal esercit di braçs, che ju si tirave dongje dai terenârs, jere propite miserie, biel che une inmense fulugne di pucefadiis, plebeus che di lavorâ no vevin voie o pussibilitât (al jere za plen di sclâfs che a fasevin dut gratis) ma il pan jerin ustinâts a pretindilu, si ingrumavin e si intrapavin e jemplavin la capitâl. La politiche dai imperadôrs par solit fo di disfamâju e contentâju e tignîju bons. Di plui, chei dal senât si passevin di fêl a viodi che August ur veve gjavâts vie ducj i podês e il pês politic di sot dal nâs e mastiavin clauts. Insome, nol jere un clime masse seren. Muart August al lassà la gjate di petenâ a Tiberi, che no si interessà masse e j lassà cressi il pêl; po a rivarin Caligule e Claudi, o lis feminis de famee e i liberts che lu dopravin come pipinot, che a continuarin a gjavâ podês ai senadôrs, che a bulivin. Cuant che il diademe lu cjapà Neron, che al vignive conseât dal judiziosissin Seneche, i burascjôs rapurats cul senât scomençarin a bonâsi e a dâ jù il bol, ma po al pensà ben di cambiâ politiche, cjocant lis vueris esternis e riformant il fisc, fasint paiâ di plui ai paurs, vadì ai senadôrs, che no a agraderin par nuie, e par zonte al tacà a fâ di dut par svicinâ Rome al implant statâl e culturâl dai reams espotics di jevât, puartantsi di re: jal sperdonarin e Neron fo sassinât.
La leterature sot i Juli-Claudis[cambie | modifiche il codiç]
Biel che i imperadôrs jerin ancjemò leâts al model dal periodi di August (Tiberi scrivè viers cul gust misurât dai aticiscj e Neron componè poems inspirâts a Omêr e Virgili, crodint che la culture dal timp di August e fos dome imitazion dai Grêcs), i literâts, almancul dai timps di Caligule e Ciaudi, jerin scuasit ducj de bande dal senât e a chê tradizion antighe si rapuartarin, dissoterant chel stîl aromai lât in vieri dal asianesim slusignât e sclopetant e plen di efiets sunsurons, soredut sot Neron, bandonant la classiche misure che a vevin doprât i poetis di August. Al tornave a vivi ancje chel vecjo stoicisim intransigent, chel di Caton uticens e di Ciceron (Persi, Lucan) e la leterature tornave a jessi une arme uçade e strozadore par bataiis politichis, come te Trasformazion di Claudi in coçâr, scrite da Seneche dopo la muart dal imperadôr.
Intant Petroni cjalave e pinzeve il gnûf cragnôs mont, plen di vizi e interessât dome ai plasês, dai carieriscj e dai adulatôrs che si jerin insiorâts in curt profitant de coruzion dal vecjo spirt de republiche e de rovine des instituzions tradizionâls e furducjant tal gnûf ambient de cort, là che al nasseve un gnûf gust mondan, dut di salot, fat di artificis sflandorôs e erudizion (il stîl di Curzi Rûf è un esempli che al va propite a pinel, ancje se i studiôs no a son sigûrs su cuant che al vivè).
Bibliografie[cambie | modifiche il codiç]
- Paolo Fedeli, Storia letteraria di Roma, Napoli, Ferraro, 2004
- Ettore Paratore, Storia della letteratura latina, Bologne, Sansoni, 1957


text:
La storie de Patrie che no ti àn
mai contât, Feagne, 2021
“Finalmentri! Di tant timp spietade, vele chi che e jes cheste Storie dal Friûl, firmade di doi nons che inte suaze de culture e dal pinsîr a bon pro de nestre int a vuelin dî e cetant, ven a stâi di Walter Tomada e di Fausto Zof. Che insiemi le metin adun pai caratars di Corvino Edizioni, un editôr furlan simpri plui atent al ‘mont di chenti’ e che intai ultins agns al à publicât plui di cualchi tesaur, cul gust di fâ libris come che si faseve une volte, zontant i contignûts e ancje la bielece dal ‘manufat’”
◆ E scomence cussì la prefazion di Agnul Floramo a chest libri di cuasi tresinte pagjinis, dutis scritis intun furlan biel e vivarôs e insioradis di passe otante fotografiis o dissens. Daspò de Cuintristorie di Marchet e de Storie dal popul furlan di Pieri Piçul e coventave une opare che e tignìs cont des modernis inovazions dai studis storiografics e ancje di gnovis scuviertis, come par esempli chês archeologjics in tantis bandis dal Friûl.
◆ Scrivi un libri di storie e je une cuistion di sieltis. Ce tai dâi ae ricercje? A cui isal indreçât il studi, a zovins, a viei, a students o a studiâts? Cuâi fats sono impuartants, cuâi mancul, cuâi par nuie? Trop spazi dâi a chel secul o a chel altri, a chel personaç o a chel altri e v.i.
◆ La opare di Tomada e di Zof e à ben clare la impuartance dai acjadiments che a son stâts fondamentâi pe storie dal Friûl. Il tai scolastic si lu viôt intes tabelis des pagjinis 12 e 31 che a rindin di un pont di viste visîf la linie dal timp. Ma al è presint in dute la opare, ancje cuant che nons e datis a deventin tancj che si fâs fature a metiju in rie. Parcè che la storie di cheste tiere di confin e je une vore complesse. Scomençant dal fat che no je simpri stade tiere di confin, anzit. E jere tiere di incuintri di razis, religjons, lenghis, culturis, etniis diferentis. Propit chest miscliçament al à creât une identitât precise dilunc dai secui.
◆ Identitât che e je pandude in ogni pagjine dal libri. Al è di sperâ che al cjapi un so puest su la scrivanie di ogni student furlan e che ancje paris e maris i butin un voli. E che il voli nol vedi masse premure di cori vie, ma che si fermi a lei. E a imparâ alc di plui su la lôr tiere. A partî de preistorie e de protostorie, dai cjastelîrs e dai Celtis, par continuâ cu la epoche romane e cu la fondazion di Aquilee. Impussibil fevelâ di Friûl cence fevelâ di Aquilee, romane, paleocristiane, patriarcjâl. E po i barbars, Vignesie, la Austrie, la Italie e il Friûl dividût in doi.
E podarès alore ancje nassi la curiositât di savê alc di plui sui popui che a son vignûts o passâts chenti: Uns, Ostrogôts, Langobarts, Avars, Francs, Ongjars, Turcs (e magari, domandâsi parcè che a son passâts propit par chi). O su personaçs tant che i patriarcjis Popon, Volchîr, Bertolt, Bertrant, i imprenditôrs Linussio e Zanon, i poetis Pasolini e Ungaretti, il mulinâr Menocchio. Sui miracui di Trave, su la costruzion de fuartece di Palme, su la incuisizion, su la emigrazion. E su lis vueris, tantis, teribilis dutis, ma devastante la prime mondiâl che e je stade combatude propit in chestis tieris e che e à sdrumade la economie dal Friûl tant che i àn volûts agns e agns par ripiâsi. E il fassisim, lis leçs raziâls, la seconde vuere, i alpins de Julia, i cjamps di concentrament di Visc e di Gonârs, la Resistence, lis brutis maglis di Porçûs e des foibis, ma ancje l’eroisim des zonis libaris.
◆ Se chel pari o chê mari no varan la pazience di lei dut, a podaran cjapâ in man lis pagjinis 291-295, vâl a dî la tabele complete dai cjapitui e sielzi chei plui ur interessin.
◆ Il studi al è completât cuntune bibliografie di ben cuatri pagjinis, dut o cuasi dut ce che al è stât scrit su la storie dal Friûl, in ordin cronologjic di jessude.
◆ Dome un osservazion mi sintarès di fâ: se il libri al ves di jessi doprât tant che test di insegnament de storie furlane e sarès une vore utile e pratiche une tabele dai nons e magari ancje dai lûcs citâts. ❚
Walter Tomada, Fausto Zof, “Il Friûl vie pai secui”Laurin Zuan Nardin
La storie de Patrie che no ti àn


text:
✽✽ O crôt che al sedi just fâ un belanç des manifestazions che a son stadis fatis in dut il Friûl pe fieste dai 3 di Avrîl. Un belanç che al pues dome che jessi positîf, viodudis lis tantis iniziativis che lu àn caraterizât.
✽✽ Prin di dut graciis di Sapade che e à acetât i partecipants cun grant afiet e simpatie. O ribat che la bataie pal so tornâ al Friûl e rapresente un moment fondamentâl pal nestri riscat democratic, dopo decenis di gjestion intolerabile dal podê de bande dai partîts talians. Ma o vuei sotlineâ – di là di chês che a àn vût adesion plui penze e di chês che a àn regjistrât minôr partecipazion di public – il numar di conferencis, incuintris, dibatiments organizât de Assemblee de comunitât linguistiche furlane.
✽✽ A àn dimostrât la sensibilitât cressinte dai sindics, des aministrazions, a fâ dai 3 di Avrîl une vere fieste nazionâl, un ricognossiment istituzionâl che dal sigûr di bessôl nol baste, ma che al vierç un varc impuartant intal aparât statâl, che si è mostrât fin vuê difensôr convint di un ordin regjonâl, copie cjarbon di chel centrâl.
✽✽ Se duncje il risultât istituzionâl al è stât bon, dal an prossim o vin di spietâsi e domandâ alc di plui. No
si trate di abandonâ il rûl dai Comuns, ma anzit di rinfuarçâlu sul plan de partecipazion popolâr. Dongje dai moments di memoreament, dal lôr just rapuartâsi aes tematichis e ai problemis contemporanis, al va cjatât il spazi e i mûts par che il ricuart di chê date al deventi moment di vere fieste popolâr, cun dut chel contor di elements che le fasin cussì, dai bancuts ai barachins, dai bai ai cjants. La cussience di celebrâ la nestre fieste, chê dal popul furlan, e à di deventâ ocasion di gjonde, di une voie ricjatade di stâ insiemi.
✽✽ Une vision duncje coletive che nus permeti ancje di bati chê brute e vecje abitudin di tancj “furlaniscj” sierâts inte logjiche dal propri gruput o intal pretindi arogant di jessi i unics cu la veretât te sachete.
✽✽ Un fenomen che si mostre inte sô gramece infinide su Facebook che, di strument potent di comunicazion, di propagande, si viôt dispès ridusût al scambi di acusis salvadiis e mutuâls, ae autocelebrazion dal propri jo, al sbroc di chês che a somein plui ossessions personâls che no resonaments politics.
✽✽ In viste des prossimis elezions, stait sigûrs, lis ocasions si moltiplicaran, creant chel clime di inciertece, di disilusion permanente, di malfidence intal rivâ a fâje. A fâ ce? A meti fin al predomini de partitocrazie taliane, a fermâ la ruvine dal Friûl. Cemût? Vincint lis regjonâls, cuntune grande e uniche liste autonomiste.
✽✽ Fantasie? Cun ce crodêso che si cambii il mont, se no cul sium di alc. ❚
✒ Dree Valcic
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Il Pistis Sophia, o Libri dal Salvadôr, al è un vanzeli gnostic scrit in lenghe copte, salacor te seconde metât dal III secul. Il gnosticisim al individue te cognossince il strument pe salvece.
Come altris vanzelis gnostics, al conten une rivelazion segrete di Gjesù risurît ai 11 dissepui in assemblee (includudis 4 dissepulis: Marie mari di Gjesù, Salomè, Marta e Marie Madalene), dilunc i undis agns dopo de sô resurezion.
Pierdût par secui, al è studiât dal 1772 midiant dal codiç Askew. A son stadis cjatadis variantis tra i Codiçs di Nag Hammâdi tal 1945.
Christian Romanini
Pistis Sophia............
Il Pistis Sophia, o Libri dal Salvadôr, al è un vanzeli gnostic scrit in lenghe copte, salacor te seconde metât dal III secul. Il gnosticisim al individue te cognossince il strument pe salvece.


text:
La leture continuade de Bibie e à jemplât la glesie de Puritât no dome de vôs dai letôrs. Di fat l’event al à vût ancje moments musicâi e tra chescj il public presint al à podût gjoldi di une biele anticipazion: il Coro Rosas di Mont di Guart diret di pre ‘Sef Cjargnel, di simpri impegnât tal studi e il recupar de musiche liturgjiche furlane, al è daûr a publicâ un dopli CD par cont di Glesie Furlane cui cjants liturgjics tradizionâi dal Friûl.
Une vore che e va indevant di cualchi an e che e sarà presentade ca di cualchi mês.
Ma intant il master al jere za pront e cussì al è stât metût a disposizion de organizazion che lu à doprât par compagnâ i moments di interval tra la leture di un libri e chel altri.
«Chescj cjants si caraterizin pe lôr vene spontanie e gjenuine che ti da chel gust di cjase» nus spieghe pre ‘Sef. «E je musiche che ti va drete tal cûr parcè che e à ducj i elements tipics dal nestri jessi furlans che ancje te religjon o vin metude simpri la cordialitât e la intimitât cence colâ in esaltazions e esagjerazions: si trate di cjants cun armonizazions spontaniis des vôs che a rimandin a la fisionomie culturâl dal popul furlan» al siere pre ‘Sef.
Christian Romanini
SPECIÂL BIBIE – Vôs dal popul, vôs di Diu............
La leture continuade de Bibie e à jemplât la glesie de Puritât no dome de vôs dai letôrs. Di fat l’event al à vût ancje moments musicâi e tra chescj il public presint al à podût gjoldi di une biele anticipazion: il Coro Rosas di Mont di Guart diret di pre ‘Sef Cjargnel, di simpri impegnât tal studi e il recupar de musiche liturgjiche furlane, al è daûr a publicâ un dopli CD par cont di Glesie Furlane cui cjants liturgjics tradizionâi dal Friûl.


text:
EDITORIÂL – I nevôts di Cesar no son mai muarts / VIERZIDURE – «No esistin piçulis leteraturis» / ATUALITÂT – IL SIVILOT. Piês Gottardo o Fantozzi? / No te perdonaRAI / Lenghis, scuelis, teritori: leam di rinfuartî / La minorance linguistiche pe salvece de Scuele / La diplomazie de Mitteleurope e torne a cjatâsi a Gurize / Mostre dal Cine 2011 / Archeologjie in Friûl / AI 32 DI MAI. Definizion: cuatri çatis, une code, miôr amì dal furlan / A son nassûts i furlans di doman / A Tresesin pal Congrès anuâl de Societât Filologjiche Furlane / IL FERÂL. Un Diu dai vîfs, no dai muarts / MEDITANTLIS TAL SO CÛR. L’amôr al vinç ancje la muart / CUINTRISTORIE DAL NÛFCENT 1990-2000. Si siere il Nûfcent, tra dirits e violencis / Little Italy… ma Grant Friûl / Canadà-Friûl: tante voie di riconession / Pittaro cuintri dal furlan tal Censiment / TERITORIS – La tutele linguistiche no pues restâ dome teorie / OMS DI LIBERTÂT. Lluís Companys, une vite al servizi de idee republicane (Catalogne) / SLOVENIE. Colât il guvier Pahor, in Slovenie si va a elezions anticipadis / AUSTRIE. Al cres l’interès pal sloven tes scuelis carinzianis / CULTURE – Di Invier il “re” al è il purcit / Tiere Furlane e fâs 10 / Il vin gnûf, de cantine la prime cerce dal an / Telealtobût prime di dut / “D’incjant, l’incjant” / MiG-29 over Disneyland / Musicologi / FURLANS, DIGJITAIT FURLAN – LICÔF. Television 2.0 / E-MARILENGHE. mitrigotart.it / Apple, un brand globâl cun pôc interès pal locâl / LA FABRICHE DAI… LIBRIS. Gnogosauros, tierce ete / Roberto Meroi, Storie dal balon e de Udinese / Un bon Sant Simon / CONTECURTE. La promesse / ART-Â. Vile Gorgo, farie di talents artistics / I CLASSICS – 23. SANT JACUM, LÀ CHE AL FINÌS IL MONT /
*** I articui a son disponibii fracant sul titul. Buine leture.